钦定古今图书集成/明伦汇编/氏族典/第152卷 > 袁聿修
## 钦定古今图书集成/明伦汇编/氏族典/第152卷 > 袁聿修

按《北齐书袁聿修传》，“聿修，字叔德，陈郡阳夏人，魏中
书令翻之子也。出后叔父跃。七岁遭丧，居处礼度，有
若成人。九岁，州辟主簿。性深沉，有鉴识，清净寡欲，与
物无竞。魏太昌中，释褐太保开府西阁祭酒。年十八，
领本州中正，寻兼尚书度支郎，仍历五兵左民郎中。
武定末，太子中舍人。天保初，除太子庶子，以本官行”
博陵太守，数年，大有声绩，远近称之。八年，兼太府少
卿，寻转大司农少卿，又除太常少卿。皇建二年，遭母
忧去职。寻诏复前官，加冠军、辅国将军，除吏部郎中。
未几，迁司徒左长史，加骠骑大将军，领兼御史中丞。
司徒录事参军卢思道私贷库钱四十万，聘太原王
乂女为妻，而王氏已先纳陆孔文，礼聘为定。聿修坐
为首寮，知而不劾，被责免中丞。寻迁秘书监。天统中，
出除信州刺史，为政清静，不言而治。武平初，代还。寻
除都官尚书，仍领本州中正，转兼吏部尚书、仪同三
司尚书，寻即真。聿修少年平和温润，在官廉谨，当时
少匹。大宁初，以太常少卿出使巡省。齐亡入周，授仪
同大将军、吏部下大夫。大象末，除东京司宗中大夫。
隋开皇初，加上仪同，迁东京都官尚书。东京废，入朝，
又除都官尚书。二年，出为熊州刺史。寻卒，年七十二。